方逢辰
猩猩歌
猎者围猩猩，疑其以众抗。
诿曰不取小，惟取大与壮。
众猩自相仇，推挤送其长。
以次索二三，不复推已往。
四五至于十，无一得释放。
众猩怒相目，各悔受人诳。
及早同一心，未必躯尽丧。
吁嗟兽不灵，相仇无足嗔。
胡为豪杰群，不能自相亲。
秦人吞六国，诸侯各附秦。
并力取其一，冀不及他人。
智者欲合从，徒自腐舌唇。
安得先震邻，然后于其身。
彼先噬其一，其次祸亦均。
早知秦用术，六国同一心。